CELEX: 62021TN0733
Language: el
Date: 2021-11-16 00:00:00
Title: Υπόθεση T-733/21: Προσφυγή-αγωγή της 16ης Νοεμβρίου 2021 — Greenspider κατά Eismea

14.2.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/48
            
         
      Προσφυγή-αγωγή της 16ης Νοεμβρίου 2021 — Greenspider κατά Eismea
      (Υπόθεση T-733/21)
      (2022/C 73/61)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα-ενάγουσα: Greenspider GmbH (Germering, Γερμανία) (εκπρόσωποι: G. Vignolo και V. Palmisano, δικηγόροι)
      
         Καθού-εναγόμενος: Εκτελεστικός Οργανισμός για το Ευρωπαϊκό Συμβούλιο Καινοτομίας και τις ΜΜΕ
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να κρίνει την υπό κρίση προσφυγή ως παραδεκτή και βάσιμη, κατά την έννοια του άρθρου 272 ΣΛΕΕ·
               
            
                  —
               
               
                  να κρίνει ότι η Greenspider εκπλήρωσε στο ακέραιο τις συμβατικές υποχρεώσεις που υπέχει βάσει της συμφωνίας επιχορηγήσεως·
               
            
                  —
               
               
                  να κρίνει ότι δυνάμει του άρθρου 1162 του βελγικού αστικού κώδικα, εν αμφιβολία, η εκ μέρους της Greenspider ερμηνεία υπερέχει έναντι της εκ μέρους του Εκτελεστικoύ Οργανισμού για το Ευρωπαϊκό Συμβούλιο Καινοτομίας και τις ΜΜΕ (στο εξής: Εκτελεστικός Οργανισμός) ερμηνείας·
               
            
                  —
               
               
                  να διαπιστώσει ότι δεν συντρέχουν οι προϋποθέσεις εκδόσεως του χρεωστικού σημειώματος (Debit note) που απηύθυνε ο Εκτελεστικός Οργανισμός στην Greenspider και, κατά συνέπεια, να κρίνει ότι δεν οφείλεται το ζητούμενο με αυτό ποσόν·
               
            
                  —
               
               
                  να διαπιστώσει την εκ μέρους του Εκτελεστικού Οργανισμού αθέτηση της συμφωνίας και, κατά συνέπεια, να τον υποχρεώσει να καταβάλει στην Greenspider ποσόν ύψους 111 475 ευρώ·
               
            
                  —
               
               
                  να καταδικάσει τον Εκτελεστικό Οργανισμό στα δικαστικά έξοδα στα οποία υποβλήθηκε η Greenspider στο πλαίσιο της παρούσας διαδικασίας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής της η προσφεύγουσα-ενάγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλεται αθέτηση της συμβάσεως εκ μέρους του Εκτελεστικού Οργανισμού.
                  
                              —
                           
                           
                              Συναφώς, προβάλλεται ότι είναι αβάσιμοι οι λόγοι που επικαλέστηκε ο Εκτελεστικός Οργανισμός προκειμένου να μην καταβάλει στην προσφεύγουσα-ενάγουσα το υπόλοιπο των επιλέξιμων δαπανών του έργου, καθώς και ότι πρέπει να αναγνωρισθεί το μοναδιαίο κόστος (unit costs).
                           
                        
            
                  2.
               
               
                  Με τον δεύτερο λόγο προβάλλεται παραβίαση της νομοθεσίας που εφαρμόζεται στη σύμβαση.
                  
                              —
                           
                           
                              Συναφώς, προβάλλεται παράβαση του άρθρου 126 του κανονισμού 966/2012 (1) του Ευρωπαϊκού Κοινοβουλίου και του Συμβουλίου της 25ης Οκτωβρίου 2012· κατάχρηση της αρχής της ελευθερίας των διαπραγματεύσεων: παράβαση και μη εφαρμογή του άρθρου 1162 του βελγικού αστικού κώδικα και των άρθρων 3 και 5 της οδηγίας 93/13/ΕΟΚ (2) του Συμβουλίου, της 5ης Απριλίου 1993· παραβίαση της αρχής της καλής πίστης κατά την εκτέλεση της συμβάσεως και κατάχρηση δικαιώματος· παραβίαση της αρχής της χρηστής διοικήσεως· παραβίαση των αρχών της ασφάλειας δικαίου και της προστασίας της δικαιολογημένης εμπιστοσύνης· και παραβίαση της αρχής της αναλογικότητας.
                           
                        
            
         (1)  Κανονισμός (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) 1605/2002 του Συμβουλίου (ΕΕ 2012, L 298, σ. 1).
      
         (2)  Οδηγία 93/13/ΕΟΚ του Συμβουλίου, της 5ης Απριλίου 1993, σχετικά με τις καταχρηστικές ρήτρες των συμβάσεων που συνάπτονται με καταναλωτές (ΕΕ 1993, L 95, σ. 29).